Nelissa Nizam

**Nelissa Edreena Nizam** (lahir 4 Januari 1998) ialah seorang pelakon, model dan penyanyi wanita Malaysia. Beliau memulakan kerjaya lakonan sejak 2016 dan telah membintangi puluhan drama TV, namun beliau paling dikenali menerusi watak Maria dalam ***Budak Tebing 2***. Beliau juga merupakan bekas ahli kumpulan **The Gadys**.

## Kerjaya
Selepas memperoleh Sijil Pelajaran Malaysia (SPM), Nelissa Nizam memulakan kerjaya lakonan atas desakan ibunya yang merupakan pemilik agensi pelakon iklan komersial. Di awal kerjaya lakonannya, beliau dikreditkan di bawah nama sebenarnya, Nelissa Edreena. Drama pertama lakonannya ialah ***Dia Semanis Honey*** arahan Michael Ang yang dibintangi oleh Siti Nordiana dan Alif Satar dengan memegang watak sebagai Dahlia.

Selepas *Dia Semanis Honey*, Nelissa berlakon dalam drama ***Dendam Aurora*** dengan melakonkan watak sebagai Rossa dan ***Samudera Rindu*** sebagai Eliza. Sejak itu, beliau berlakon dalam beberapa lagi siri drama TV termasuk ***Isteri Bukan Untuk Disewa***, ***Perempuan Paling Bahagia*** dan ***Senafas Rindu***. Pada tahun 2017, Nelissa menjadi salah seorang daripada 10 peserta Pertandingan Pencarian Gadis Panca 2017, yang turut disertai oleh Silfeny Osman dan Nynaa Harizal. Peranan lakonan di layar lebar hadir apabila beliau membintangi filem pertamanya, ***Tombiruo: Penunggu Rimba*** (2017) yang mana beliau berlakon bersama pelakon bertaraf A-list seperti Zul Ariffin, Farid Kamil dan Nabila Huda, ini kemudian diikuti oleh ***Polis EVO 2*** (2018).

Pada tahun 2019, beliau mencuba nasib dengan menghadiri sesi uji bakat Dewi Remaja 2018/2019 namun rezeki tidak berpihak kepadanya apabila tidak terpilih sebagai peserta. Nelissa kemudian menjadi salah seorang daripada 10 peserta pertandingan The Next Malaysian Star musim pertama yang turut disertai oleh Syazlin Zainal. Beliau mula mendapat perhatian meluas menerusi watak lakonannya sebagai Maria dalam drama ***Budak Tebing 2*** lakonan bersama Aedy Ashraf, Adam Lee, Eyka Farhana dan Bella Dowanna. Nelissa kemudian berlakon dalam filem ***The Disappearance of Irdina Adhwa*** (2021) arahan Kyle A. Halim yang mana beliau melakonkan watak Yana. Dalam temubual bersama *[[Berita Harian]]*, beliau berkata: "...Inilah kali pertama saya diberikan watak penting. Selama ini, saya hanya melakonkan watak pembantu dan sampingan. Jadi, tawaran Kyle ini sesuatu sangat bermakna untuk portfolio kerjaya seni. Ini kerana akhirnya ada juga penerbit yakin dengan kemampuan dan bakat saya".

Nelissa turut bergiat aktif dalam bidang muzik dengan menyertai kumpulan The Gadys yang turut dianggotai oleh Aznie Azmi, Ayunie Rizal dan Faa Zaini. Kumpulan ini muncul dengan single sulung, bertajuk "Gadys Raya" yang dikeluarkan pada 8 April 2022. Akan tetapi, pada tahun 2023, beliau meninggalkan kumpulan itu kerana mahu memberi perhatian sepenuhnya kepada bidang lakonan.

Beliau menjadi pelakon utama bersama Zul Ariffin dalam drama ***Tarik Aku Ke Syurga*** untuk siaran di Slot Samarinda **TV3** yang mana beliau memegang watak sebagai Zara Adelia. Drama ini menandakan kali pertama beliau memegang watak utama. Selepas *Tarik Aku Ke Syurga*, Nelissa menjadi salah seorang pelakon utama drama ***Cinta Hilang Kata*** di **Astro Prima** yang mana beliau melakonkan watak Sabby.

Beliau menjadi pelakon utama bersama Mia Sara Shauki, Tami Anadan dan Aniq Durar dalam siri drama Astro Originals, ***Riot!*** yang disiarkan di Astro Premier. Beliau memegang watak sebagai Sal, vokalis dan gitaris kumpulan Langkah Mayat. Nelissa turut menyumbangkan suaranya untuk runut bunyi drama ini.

## Kehidupan peribadi
Nelissa dilahirkan dan dibesarkan di Kuala Lumpur. Beliau merupakan anak kedua daripada empat beradik dan dibesarkan oleh ibunya yang berstatus ibu tunggal. Beliau ialah pelajar jurusan Komunikasi Massa di Universiti Teknologi MARA (UiTM) kampus Shah Alam, Selangor.

Beliau juga bersahabat baik dengan pelakon, Sophia Albarakbah.

## Filemografi
### Filem

### Drama

### Drama web

### Telefilem

### Televisyen

## Diskografi

## Anugerah dan pencalonan

## Rujukan

## Pautan luar
*